SKRIFTLIG FORESPØRGSEL E-0329/00

af Mauro Nobilia (UEN) til Kommissionen

(11. februar 2000)

Om: Det italienske skibsregisters monopol (R.I.N.A.)

Det italienske skibsregister (R.I.N.A.), der blev oprettet i 1861, varetager overvågning og kontrol med sødygtighed og sikkerhedsforhold på handelsskibe. Denne privatretlige organisation har til opgave at klassificere fartøjer og dernæst udstede internationalt gældende sikkerhedsbeviser, som er nødvendige for navigation.

Kan Kommissionen foretage sig følgende:

- undersøge, om organisationens privatretlige natur er uforenelig med reglerne om monopol, hvilket R.I.N.A. har på national plan inden for kontrol med handelsskibenes sikkerhed;

- undersøge, om tilstedeværelsen af skibsredere i denne organisations bestyrelse ikke er en krænkelse af fællesskabsbestemmelserne, da disse skibsredere er i en delikat situation, hvor de skal kontrollere sig selv;

- i bekræftende fald træffe foranstaltninger for at indføre en overnational myndighed, som kontrollerer organisationer som R.I.N.A.?

Svar afgivet på Kommissionens vegne af Loyola de Palacio

(13. marts 2000)

Det monopol på udstedelse af sikkerhedscertifikater for handelsskibe, som Registro Italiano Navale (RINA) har haft i Italien, blev bragt til ophør, da Rådets direktiv 94/57/EF(1) blev gennemført i den italienske lovgivning. Den italienske lov blev vedtaget i 1998, og fra da af har andre klassifikationsselskaber end RINA kunnet udføre lovpligtige opgaver (i medfør af internationale konventioner) for de italienske myndigheder. RINA's privatretlige karakter er ikke i modstrid med førnævnte direktivs bestemmelser om godkendelse af klassifikationsselskaber.

At der sidder skibsredere i bestyrelsen er normal praksis i klassifikationsselskaber. I sådanne organisationers bestyrelse sidder der ud over skibsredere også andre repræsentanter for søfartsbranchen. Deres opgave er at styre klassifikationsselskabets aktiviteter, først og fremmest ved at påpege deres behov og anmode om udarbejdelse af faste regler. Hvad der selvfølgelig skal kontrolleres er, at RINA og alle andre godkendte organisationer opfylder kravene i punkt A.6 i bilaget til ovennævnte direktiv, der lyder som følger: Organisationen bør ikke være kontrolleret af redere eller værfter eller af andre med kommerciel interesse i fremstilling, udstyring, reparation eller drift af skibe. Organisationen bør ikke i væsentlig grad være indtægtsmæssigt afhængig af en enkelt erhvervsvirksomhed. Ved Kommissionens forestående vurdering vil det blive kontrolleret, om RINA opfylder disse krav.

På det seneste er det fra flere sider foreslået at oprette et organ, der skal foretage en central harmoniseret evaluering af klassifikationsselskabernes aktiviteter. Kommissionen er nu i gang med at analysere, om det er praktisk muligt at oprette et sådant organ, og hvad det kan komme til at betyde. Kommissionen vil løbende holde Europa-Parlamentet underrettet om, hvad der måtte blive besluttet i denne sag.

(1) Rådets direktiv 94/57/EF af 22. november 1994 om fælles regler og standarder for organisationer, der udfører inspektion og syn af skibe, og for søfartsmyndighedernes aktiviteter i forbindelse dermed (EFT L 319 af 12.12.1994.).